Derfor eftergives gælden:

485.000 danskere har fået eftergivet hele eller dele af deres gæld til det offentlige.

Grunden er det tidligere Skats hedengangne inddrivelsessystem EFI. Det nye it-system blev implementeret i 2013 og skulle automatisere al gældsinddrivelse.

Men EFI-systemet var imidlertid fuld af fejl og efterlod et stort rod med inddrivelsen af gæld, da det i efteråret 2015 endegyldigt blev skrottet.

Ifølge skatteministeren har EFI-systemet ”forurenet” de offentlige gældsposter så meget, at det ville kræve en manuel gennemgang for at finde ud af, om gælden stadig er gyldig.

Den gennemgang vil koste mere end værdien af gælden, som er på 5,8 milliarder kroner. Og derfor skulle den eftergives, blev et enigt folketing enige om for halvandet år siden.